CELEX: 32021D2301
Language: bg
Date: 2021-12-21 00:00:00
Title: Решение за изпълнение (EC) 2021/2301 на Комисията от 21 декември 2021 година за изменение на Решение за изпълнение (ЕС) 2021/1073 за определяне на техническите спецификации и правила за прилагането на рамката за доверие за Цифровия COVID сертификат на ЕС, въведена с Регламент (ЕС) 2021/953 на Европейския парламент и на Съвета (текст от значение за ЕИП)

22.12.2021   
               
               
                  BG
               
               
                  Официален вестник на Европейския съюз
               
               
                  L 458/536
               
            
         РЕШЕНИЕ ЗА ИЗПЪЛНЕНИЕ (EC) 2021/2301 НА КОМИСИЯТА
         от 21 декември 2021 година
         за изменение на Решение за изпълнение (ЕС) 2021/1073 за определяне на техническите спецификации и правила за прилагането на рамката за доверие за Цифровия COVID сертификат на ЕС, въведена с Регламент (ЕС) 2021/953 на Европейския парламент и на Съвета
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2021/953 на Европейския парламент и на Съвета относно рамка за издаването, проверката и приемането на оперативно съвместими сертификати за ваксинация срещу, направено изследване за и преболедуване на COVID-19 (Цифров COVID сертификат на ЕС) с цел улесняване на свободното движение по време на пандемията от COVID-19 (1), и по-конкретно член 9, параграф 1, буква в) от него,
         като има предвид, че:
         
                     (1)
                  
                  
                     С Регламент (ЕС) 2021/953 се създава рамка за Цифров COVID сертификат на ЕС, чиято цел е да служи като доказателство, че дадено лице е ваксинирано срещу COVID-19, получило е отрицателен резултат от изследване или се е възстановило след преболедуване, което улеснява лицето притежател на сертификата да упражнява правото си на свободно движение по време на пандемията от COVID-19.
                  
               
                     (2)
                  
                  
                     За да може Цифровият COVID сертификат на ЕС да се използва в целия Съюз, Комисията прие Решение за изпълнение (ЕС) 2021/1073 на Комисията (2), с което бяха установени технически спецификации и правила за попълване, сигурно издаване и проверка на Цифровия COVID сертификат на ЕС, за гарантиране на защитата на личните данни, определяне на общата структура на уникалния идентификатор на сертификата и издаване на валиден, сигурен и оперативно съвместим баркод.
                  
               
                     (3)
                  
                  
                     На 17 ноември 2021 г. Комисията прие Решение за изпълнение (ЕС) 2021/2014 (3) за определяне на единни правила за попълване на сертификатите за ваксинация, посочени в член 3, параграф 1, буква а) от Регламент (ЕС) 2021/953, издадени след поставянето на подсилваща доза от ваксина срещу COVID-19.
                  
               
                     (4)
                  
                  
                     Както е посочено в Делегиран регламент (ЕС) 2021/2288 (4) на Комисията, по отношение на сертификатите за ваксинация, в които се посочва приключването на основната ваксинационна серия, се прилага стандартен период на приемане от 270 дни, независимо дали става дума за основна ваксинационна серия с единична доза, основна ваксинационна серия с две дози или, в зависимост от ваксинационната стратегия на съответната държава членка, за единична доза от основна ваксинационна серия с две дози след заразяване на по-ранен етап със SARS-CoV-2. Същевременно не следва да се определя период на приемане за сертификати, посочващи поставянето на подсилващи дози или допълнителни дози, поставяни с цел по-добра защита на лицата, чиято имунна реакция е неадекватна след приключване на основната ваксинационна серия. Позоваванията на подсилващи дози в посочения регламент следва да се разбират като обхващащи и такива допълнителни дози.
                  
               
                     (5)
                  
                  
                     За да може във всички случаи да се прави разлика между сертификатите, издадени въз основа на приключването на основната ваксинационна серия, и сертификатите, издадени въз основа на поставянето на подсилваща доза, следва да бъдат адаптирани единните правила за попълване на сертификатите за ваксинация, посочени в член 3, параграф 1, буква а) от Регламент (ЕС) 2021/953.
                  
               
                     (6)
                  
                  
                     Държавите членки следва да преиздадат сертификати, които следват различни правила по отношение на кодирането на подсилващите дози, за да се избегне прилагането спрямо тях на стандартния период на приемане от 270 дни.
                  
               
                     (7)
                  
                  
                     Поради това Решение за изпълнение (ЕС) 2021/1073 следва да бъде съответно изменено.
                  
               
                     (8)
                  
                  
                     В съответствие с член 42, параграф 1 от Регламент (ЕС) 2018/1725 на Европейския парламент и на Съвета (5) беше проведена консултация с Европейския надзорен орган по защита на данните, който публикува официални коментари на 14 декември 2021 г.
                  
               
                     (9)
                  
                  
                     Предвид необходимостта от бързо прилагане на изменените технически спецификации за Цифровия COVID сертификат на ЕС, настоящото решение следва да влезе в сила на третия ден след публикуването му в Официален вестник на Европейския съюз.
                  
               
                     (10)
                  
                  
                     Мерките, предвидени в настоящото решение, са в съответствие със становището на комитета, създаден по силата на член 14 от Регламент (ЕС) 2021/953,
                  
               ПРИЕ НАСТОЯЩОТО РЕШЕНИЕ:
         
            Член 1
            Приложение II към Решение за изпълнение (ЕС) 2021/1073 се изменя в съответствие с приложението към настоящото решение.
         
         
            Член 2
            Настоящото решение влиза в сила на третия ден след деня на публикуването му в Официален вестник на Европейския съюз.
         
         
            Съставено в Брюксел на 21 декември 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 211, 15.6.2021 г., стр. 1.
         
            (2)  Решение за изпълнение (ЕС) 2021/1073 на Комисията от 28 юни 2021 г. за определяне на техническите спецификации и правила за прилагането на рамката за доверие за Цифровия COVID сертификат на ЕС, въведена с Регламент (ЕС) 2021/953 на Европейския парламент и на Съвета (OВ L 230, 30.6.2021 г., стр. 32).
         
            (3)  Решение за изпълнение (EC) 2021/2014 на Комисията от 17 ноември 2021 г. за изменение на Решение за изпълнение (ЕС) 2021/1073 за определяне на техническите спецификации и правила за прилагането на рамката за доверие за Цифровия COVID сертификат на ЕС, въведена с Регламент (ЕС) 2021/953 на Европейския парламент и на Съвета (ОВ L 410, 18.11.2021 г., стр. 180).
         
            (4)  Делегиран регламент (ЕС) 2021/2288 на Комисията от 21 декември 2021 г. за изменение на приложението към Регламент (ЕС) 2021/953 на Европейския парламент и на Съвета по отношение на периода на приемане на сертификатите за ваксинация, издадени във формат Цифров COVID сертификат нa ЕС, в които се посочва, че е приключена основната ваксинационна серия (вж. стр459 от настоящия брой на Официален вестник).
         
            (5)  Регламент (ЕС) 2018/1725 на Европейския парламент и на Съвета от 23 октомври 2018 г. относно защитата на физическите лица във връзка с обработването на лични данни от институциите, органите, службите и агенциите на Съюза и относно свободното движение на такива данни и за отмяна на Регламент (ЕО) № 45/2001 и Решение № 1247/2002/ЕО (OB L 295, 21.11.2018 г., стр. 39).
      
      
         
            ПРИЛОЖЕНИЕ
            Раздел 5.2 от приложение II към Решение за изпълнение (ЕС) 2021/1073 се заменя със следното:
            
               „5.2.   Подсилващи дози
               
               Когато лицето получава дози след основната ваксинационна серия, тези подсилващи дози се отразяват в съответните сертификати, както следва:
               
                           —
                        
                        
                           2/1 означава поставяне на подсилваща доза след основна ваксинационна серия, състояща се от една доза, или поставяне на подсилваща доза след приключена основна ваксинационна серия, състояща се от една доза от ваксина с 2 дози, поставена на преболедувало лице в съответствие с ваксинационния протокол, прилаган от държавата членка; След това дозите (Х), поставени след първата подсилваща доза, се обозначават с (2+X)/(1) > 1 (например „3/1“);
                        
                     
                           —
                        
                        
                           3/3 означава поставяне на подсилваща доза след основна ваксинационна серия, състояща се от 2 дози. След това дозите (Х), поставени след първата подсилваща доза, се посочват с (3+X)/(3+X) = 1 (например „4/4“).
                        
                     Държавите членки въвеждат правилата за кодиране, определени в настоящия раздел, до 1 февруари 2022 г.
               Държавите членки, автоматично или по искане на заинтересованите лица, преиздават сертификатите, в които поставянето на подсилваща доза след курс на ваксинация с единична доза е кодирано по такъв начин, че да не може да бъде разграничено от приключването на основната ваксинационна серия.
               За целите на настоящото приложение позоваванията на „подсилващи дози“ следва да се разбират като обхващащи и допълнителни дози, поставяни с цел по-добра защита на лицата, които демонстрират неадекватни имунни реакции след приключване на стандартната основна ваксинационна серия. В съгласие с правната рамка, установена с Регламент (ЕС) 2021/953, държавите членки могат да приемат мерки за уреждане на въпроса при уязвимите групи, които може да получат приоритетно допълнителни дози. Например, ако дадена държава членка реши да поставя допълнителни дози само на конкретни подгрупи от населението, тя може да избере, в съответствие с член 5, параграф 1 от Регламент (ЕС) 2021/953, да издава сертификати за ваксинация, в които се посочва, че въпросната допълнителна доза се поставя само при поискване, а не автоматично. Когато приемат такива мерки, държавите членки информират за това засегнатите лица, както и че същите могат да продължат да ползват сертификата, който са получили след приключването на стандартната основна ваксинационна серия.“